

 LĒMUMS

Ādažos, Ādažu novadā

2025. gada 28. augustā **Nr. 344**

**Par** **asistenta pakalpojuma nodrošināšanu**

Ādažu novada pašvaldība 15.08.2025. saņēma Ādažu pirmsskolas izglītības iestādes “Strautiņš” (turpmāk – ĀPII) vadītājas Lindas Cintiņas iesniegumu (reģ. Nr. ĀPII/1-12/25/77) par asistenta pakalpojuma nepieciešamību, ar lūgumu turpināt sadarbību ar SIA “CareLat”, lai nodrošinātu asistenta pakalpojumu ĀPII izglītojamajiem.

Sākot ar 2025. gada 1. septembri ĀPII apmeklēs divi 2022. gadā dzimuši izglītojamie, no kuriem vienam pedagoģiski medicīniskā komisija (turpmāk – Komisija) 05.08.2025. par atbilstošāko atzinusi programmu “Speciālās pirmsskolas izglītības programma ar garīgās attīstības traucējumiem” (programmas kods: 01015811). Komisija rekomendē ikdienā nodrošināt pastāvīgu asistenta klātbūtni, kas veicinātu bērna prasmju attīstību, īpaši pašaprūpes prasmes. Arī Veselības un darbspēju ekspertīzes ārstu valsts komisija (turpmāk – VDEĀVK) 21.12.2024. ir noteikusi īpašas kopšanas indikācijas jeb asistenta pakalpojumu nepieciešamību.

Otram izglītojamajam Komisija 17.06.2025. par atbilstošāko atzinusi programmu “Speciālās pirmsskolas izglītības programma ar jauktiem attīstības traucējumiem” (programmas kods: 01015611).Komisija rekomendē nodrošināt speciālās programmas apguvi ar asistenta atbalstu. VDEĀVK 03.03.2025. nav noteikusi īpašas kopšanas indikācijas, tomēr, iepazīstoties ar izglītojamo, konstatēts, ka bez individuāla atbalsta bērns nevarēs pilnvērtīgi iekļauties pirmsskolas grupā.

Asistenta nepieciešamība izglītojamajiem ir 8 stundas dienā, 5 dienas nedēļā.

Pašvaldība un SIA “CareLat” 11.03.2025. noslēdza līgumu Nr. JUR 2025-03/195 “Par bērna SOS asistenta pakalpojuma sniegšanu”, kura izpildes termiņš beidzās 31.07.2025.

Lai nodrošinātu asistenta pakalpojumu ĀPII no 01.09.2025., nepieciešams slēgt jaunu līgumu ar SIA “CareLat” no 2025. gada 1. septembra līdz 31. decembrim.

Maksa par sertificēta asistenta pakalpojumu ir 10 *euro* stundā, samaksa veicama par faktiski nostrādāto laiku. Pilnībā izmantojot asistenta pakalpojumu 8 stundas dienā diviem izglītojamajiem, kopējās izmaksas būs 3200 *euro* mēnesī jeb 12 800 *euro* (ieskaitot PVN) no 2025. gada 1. septembra līdz 31. decembrim.

Papildu ietekme uz pašvaldības budžetu nav paredzēta, jo finanšu līdzekļi 12 800 *euro* apmērā ir pieejami ĀPII budžeta tāmē, atlīdzības sadaļā.

Pamatojoties uz Pašvaldību likuma 4. panta pirmās daļas 4. punktu, Izglītības likuma 3.1 panta pirmo daļu, Bērnu tiesību aizsardzības likuma 6. panta 2.1 daļas 2. un 4. punktu, kā arī, ņemot vērā domes Finanšu komitejas 20.08.2025. atzinumu, Ādažu novada pašvaldības dome

**NOLEMJ:**

1. Slēgt līgumu ar SIA “CareLat” par bērna SOS asistenta pakalpojuma sniegšanu Ādažu novada pašvaldības izglītības iestādēs no 2025. gada 1. septembra līdz 31. decembrim.
2. Lēmuma izpildei Ādažu pirmsskolas izglītības iestādē “Strautiņš” nepieciešamo finansējumu 12 800 *euro* nodrošināt no Ādažu pirmsskolas izglītības iestādes “Strautiņš” 2025. gada budžeta tāmes līdzekļiem.
3. Izglītības un jaunatnes nodaļai iesniegt Centrālās pārvaldes Juridiskajai un iepirkumu nodaļai iesniegumu par 1. punktā minētā līguma slēgšanu.
4. Centrālās pārvaldes Izglītības un jaunatnes nodaļai veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU